B. Bugár, podpredseda NR SR: (2005-09-22):
K. Fajnor, poslanec: Ďakujem pekne, pán predsedajúci. Vážené kolegyne, kolegovia, dovoľte mi skutočne len v krátkosti vyjadriť sa k predloženému návrhu zákona. Udalosti spojené so vstupom armád Varšavskej zmluvy v auguste 1968 sú aj pre nás komunistov a celú Komunistickú stranu Slovenska v istom zmysle traumou. Budem len konštatovať, že samotný vstup vojsk bol len vyvrcholením vtedajšieho vnútropolitického vývoja v Československej socialistickej republike a vtedajších medzinárodných vzťahov. Osobne sa domnievam, že zodpovednosť za tento, ani pre komunistov neželaný vývoj nesie vtedajší najvyšší predstaviteľ Komunistickej strany Československa Alexander Dubček, ako aj celý Ústredný výbor. Vo svojom vystúpení budem abstrahovať od všetkých ostatných súvislostí, zameriam sa len na problematiku odškodnenia obetí vstupu vojsk Varšavskej zmluvy. Zo všeobecného etického hľadiska možno konštatovať, že každá obeť má právo na materiálne i morálne odškodnenie bez ohľadu na to, ako k obetiam na životoch a zdraví došlo, či v dôsledku provokácie vojsk, alebo inak, som za, aby tieto obete boli odškodnené. Zároveň si však dovoľujem využiť pôdu nášho parlamentu, keď už riešime takúto tému, a navrhnúť, aby sme skutočne nezostali len pri odškodnení týchto obetí. Nechcem sa už vracať do histórie, dokonca aj predrečníčka so mnou spomenula tu nielen amerických vojakov, Vietnam, nielen prvú a druhú svetovú vojnu, koľko tu bolo zbytočných obetí, a odškodnení neboli. Chcel by som pripomenúť ďalšie, teda môžem pripomenúť, ale nebudem pripomínať kvôli krátkosti času, vo svete koľko nespravodlivostí a krívd sa stalo, ale chcem sa vrátiť konkrétne, čo sme spôsobili aj my v tomto parlamente. Sú tu totižto aj ďalšie obete, o odškodnenie ktorých sa treba postarať, lebo v parlamente a na Úrade vlády nám totižto sedia ľudia, ktorí priamo zodpovedajú za tisíce mŕtvych a ďalšie tisíce zmrzačených a zbedačených. Bombardovanie, agresia proti Juhoslávii zo strany Spojených štátov a NATO. Mimochodom, ak by sme mali skutočne dosť odvahy a prečítali si obhajovaciu reč pána Miloševiča pred tribunálom v Haagu, by sme vedeli, aká kde bola pravda. Ale my sme takí demokrati, že v našich médiách o tom nedovolíme hovoriť a uverejniť ani čo i len zmienku. Obeť je súdená a agresori sa hrajú na demokratov a mierotvorcov. A čo Irak? Spojené štáty, náš vzor demokracie, dodržiavania ľudských práv. Opäť lživým tvrdením, ako všetci vedeli, že okupáciu musíme začať, lebo Irak vlastní zbrane hromadného ničenia. Irak skutočne vlastní, ale ropu a tú treba dobyť. Aj sa stalo. Ale kde je právo a morálka, vážené kolegyne, kolegovia? Komunistická strana Slovenska je za odškodnenie obetí, ale je aj za potrestanie vinníkov, ktorí porušili právne a etické normy a dopustili sa zločinov proti ľudskosti. Všetci, čo ste v tomto parlamente a vo vláde hlasovali za podporu bombardovania Juhoslávie, za povolenie preletov lietadiel nesúcich smrť na svojej palube, za agresiu voči Iraku, tak isto ste zodpovední za tieto obete. Komunistická strana Slovenska od samého začiatku varovala pred takýmto nerešpektovaním medzinárodného práva a morálky. Viem, že týmto mojím vystúpením nezmením váš názor, ste až príliš vtiahnutí do tohto biznisu. Váš blahobyt a šťastie je založený na nešťastí a chudobe iných. Osobne som ateista, ale ak veríte v Pána Boha, modlite sa, aby k vám bol milostivý. Ale modlite sa aj k tomu, aby k vám boli milostiví aj tí, čo sú dnes vaším pričinením zbedačení, chudobní, bezbranní, ktorí nemajú na chlieb, na byt, na vzdelanie, lebo ste ich vyvlastnili a okradli. Lebo vždy príde deň po tom, deň zúčtovania a potom nepomôžu ani vily, ani bodygardi, ani zahraničné kontá, ale najmä, a v to dúfam, ani vaše svedomie. Ďakujem veľmi pekne.